DA Den Europæiske Unions Tidende CE 88/472

(2004/C 88 E/0484)

SKRIFTLIG FORESPØRGSEL E-3570/03

af Gerhard Schmid (PSE) til Kommissionen

(5. december 2003)

Om: Oprettelse af mobile toldkontrolgrupper i Tyskland efter Den Tjekkiske Republiks tiltrædelse til Den Europæiske Union

I bilag V til tiltrædelsesakten forbydes eksport af bestemte landbrugsprodukter, der stammer fra bedrifter, der først efter en overgangstid skal opfylde de strukturelle krav i Unionens veterinærret fuldt ud. Det tyske toldvæsen har derfor til opgave at kontrollere, at dette eksportforbud overholdes, og vil gøre det med såkaldte mobile toldkontrolgrupper, da varekontrollen ved grænserne bortfalder pr. 1. maj 2004. De tyske myndigheder henviser til, at der ikke kan oprettes et ubegrænset antal mobile toldkontrolgrupper.

Kan Kommissionen oplyse, om den har sat begrænsninger for antallet af mobile toldkontrolgrupper og for frekvensen af disses indsatser? Derudover bedes Kommissionen oplyse, hvilken norm der efter Kommissionens mening skal gælde for anvendelse af de mobile grupper? Dette spørgsmål hænger sammen med det forhold, at tiltrædelsestraktaten som led i bestemmelserne om besiddelse, transport og kontrol af momspligtige varer tillader medlemsstaterne at foretage de nødvendige kontroller, for så vidt som dette ikke hindrer det indre markeds gnidningsløse funktion.

Svar afgivet på Kommissionens vegne af Frederik Bolkestein

(9. januar 2004)

Som det ærede medlem understreger, må produkter fra bedrifter, der først efter en overgangsperiode skal opfylde visse strukturelle krav, kun markedsføres på det nationale marked (hjemmemarkedet) og derfor ikke sendes til andre medlemsstater.

Bilag V i tiltrædelsesakten omhandler visse bedrifter i Den Tjekkiske Republik og fastsætter bestemmelser for at sikre denne begrænsning i markedsføringen. Desuden er Kommissionen i øjeblikket ved at udarbejde udførlige gennemførelsesbestemmelser om kontrol med og markedsføring af disse produkter. Hovedansvaret for at sikre, at EU-lovgivningen overholdes, ligger hos oprindelseslandet. Med hensyn til bestemmelseslandet gælder de almindelige bestemmelser i Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (1). I denne sammenhæng finder følgende bestemmelser i kapitel II, artikel 5, stk. 1, litra a), anvendelse:

De kompetente myndigheder kan på varens bestemmelsessted ved ikke-diskriminerende veterinær stikprøvekontrol undersøge, om kravene i artikel 3 er opfyldt; de kan i den forbindelse udtage prøver.

Endvidere kan transit- eller bestemmelsesmedlemsstatens kompetente myndigheder, når de ligger inde med oplysninger, som tyder på, at der er sket en overtrædelse, ligeledes foretage kontrol under varernes transport på den pågældende medlemsstat område, herunder kontrol af transportmidlernes overensstemmelse med gældende regler.

Mobile toldkontrolgrupper kan udføre kontrol, men den skal være i overensstemmelse med direktivet. Kommissionen pålægger ikke nogen begrænsning eller norm for frekvensen af en sådan kontrol med omsætning af punktafgiftspligtige varer. Dette anliggende falder ind under nærhedsprincippet. Medlemsstaterne skal dog, når de indfører disse kontrolforanstaltninger, sikre, at principperne for det indre marked overholdes.

(1) EFT L 395 af 30.12.1989.